Document ID: 32004R1842

ΚΑΝΟΝΙΣΜΌΣ (ΕΚ) αριθ. 1842/2004 ΤΗΣ ΕΠΙΤΡΟΠΉΣ
της 22ας Οκτωβρίου 2004
με τον οποίο επιτρέπεται η συνύπαρξη της ονομασίας Munster ή Munster-Géromé που έχει καταχωρηθεί ως προστατευόμενη ονομασία προέλευσης βάσει του κανονισμού (ΕΟΚ) αριθ. 2081/92 του Συμβουλίου και της μη καταχωρημένης ονομασίας Münster Käse που προσδιορίζει τοποθεσία στην Γερμανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 13,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 (2), καταχωρήθηκε ως προστατευόμενη ονομασία προέλευσης για την Γαλλία η ονομασία Munster ή Munster-Géromé. Σύμφωνα με το άρθρο 13 παράγραφος 2 του κανονισμού (ΕΟΚ) αριθ. 2081/92, η Γερμανία έπρεπε να σταματήσει τη χρήση της μη καταχωρημένης ονομασίας Münster Käse το αργότερο μέχρι την 21η Ιουνίου 2001.
(2)
Το άρθρο 13 παράγραφος 5 του κανονισμού (ΕΟΚ) αριθ. 2081/92 που προστέθηκε με τον κανονισμό (ΕΚ) αριθ. 692/2003 (3), προβλέπει τη συνύπαρξη μιας καταχωρημένης και μιας μη καταχωρημένης ονομασίας υπό πολύ αυστηρές προϋποθέσεις και για περιορισμένη χρονική περίοδο.
(3)
Την 1η Οκτωβρίου 2003 η Επιτροπή έλαβε αίτημα της γερμανικής διοίκησης προκειμένου να επιτραπεί η συνύπαρξη, επί δεκαπέντε έτη, της καταχωρημένης ονομασίας Munster ή Munster-Géromé (ΠΟΠ) και της μη καταχωρημένης ονομασίας Münster Käse.
(4)
Η Münster είναι πόλη της Γερμανίας και η ονομασία Münster Käse αποτέλεσε αντικείμενο της γερμανικής εθνικής νομοθεσίας από το 1934 και δεν βρέθηκαν στοιχεία που να αποδεικνύουν ότι η ονομασία αυτή δεν ήταν σε νόμιμη χρήση κατά συνεπή και ισότιμο τρόπο επί τουλάχιστον 25 έτη πριν από την έναρξη ισχύος του κανονισμού (ΕΟΚ) αριθ. 2081/92 στις 26 Ιουλίου 1993.
(5)
Τυρί με την ονομασία Münster Käse διετίθετο στο εμπόριο από το 1951, σύμφωνα με την γερμανική εθνική νομοθεσία για τις ποιότητες των τυριών. Κατά συνέπεια η μη καταχωρημένη ονομασία Münster Käse δεν είναι δυνατόν να επωφεληθεί από την φήμη της ονομασίας προέλευσης Munster ή Munster-Géromé η οποία καταχωρήθηκε στη Γαλλία το 1969 καθώς και στο πλαίσιο του κανονισμού (ΕΟΚ) αριθ. 2081/92 το 1996.
(6)
Προκειμένου να αποφευχθεί η παραπλάνηση του κοινού όσον αφορά την πραγματική προέλευση, η σήμανση του τυριού Münster Käse αναφέρει την Γερμανία ως χώρα προέλευσης, όπως συμφώνησαν το 1973 η Γερμανία και η Γαλλία. Η υποχρέωση σήμανσης συνέχισε και σύμφωνα με το άρθρο 13 παράγραφος 2 του κανονισμού (ΕΟΚ) αριθ. 2081/92. Δεν βρέθηκαν στοιχεία που να αποδεικνύουν πως το κοινό υπέστη ή είναι δυνατόν να υποστεί παραπλάνηση όσον αφορά την πραγματική προέλευση του τυριού Münster Käse.
(7)
Οι Γερμανικές αρχές έθεσαν το πρόβλημα που προκύπτει από τις ταυτόσημες ονομασίες σε επιστολή με ημερομηνία 6 Μαρτίου 1996 προς την Επιτροπή, και κατά συνέπεια, πριν από την καταχώρηση της ονομασίας Munster ή Munster-Géromé (ΠΟΠ) με τον κανονισμό (ΕΚ) αριθ. 1107/96 στις 21 Ιουνίου 1996.
(8)
Κατά συνέπεια, η συνύπαρξη της καταχωρημένης γαλλικής ονομασίας Munster ή Munster-Géromé (ΠΟΠ) και της μη καταχωρημένης ονομασίας Münster Käse, που προσδιορίζει τοποθεσία στη Γερμανία, ικανοποιεί τους όρους που καθορίζονται στο άρθρο 13 παράγραφος 5 του κανονισμού (ΕΟΚ) αριθ. 2081/92.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωγραφικών ενδείξεων και ονομασιών προέλευσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιτρέπεται η συνύπαρξη της ονομασίας Münster Käse με την ονομασία Munster ή Munster-Géromé που καταχωρήθηκε ως προστατευόμενη ονομασία προέλευσης σύμφωνα με τον κανονισμό (ΕΟΚ) αριθ. 2081/92.
2. Η περίοδος συνύπαρξης λήγει δεκαπέντε έτη από την ημερομηνία έναρξης ισχύος του παρόντος κανονισμού, ημερομηνία μετά την οποία η μη καταχωρημένη ονομασία παύει να χρησιμοποιείται.
3. Η σήμανση του τυριού που φέρει την ονομασία Münster Käse αναφέρει ευκρινώς και προφανώς ως χώρα προέλευσης τη Γερμανία.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Οκτωβρίου 2004.

Labels: 3
7
18
17